เงินบาทเปิด 32.35/36
ธนาคารกรุงศรีอยุธยา รายงาน เงินบาทเปิด 32.35/36 คาดแนวโน้มวันนี้แข็งค่าตามสกุลเงินในภูมิภาค
13 ก.ค. 2553

ธนาคารกรุงศรีอยุธยา รายงาน เงินบาทเปิด 32.35/36 คาดแนวโน้มวันนี้แข็งค่าตามสกุลเงินในภูมิภาค
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.35/36 บาท/ดอลลาร์ ทรงตัวจากช่วงเย็นวานนี้ที่ปิดตลาดที่ระดับเดียวกัน
การเคลื่อนไหวของค่าเงินบาทวันนี้ยังคงเป็นไปตามทิศทางค่าเงินสกุลหลักในภูมิภาคที่มีโอกาสแข็งค่าขึ้นต่อ เพียงแต่อาจไม่ขยับมากนัก เพราะตลาดยังรอดูทิศทางอัตราดอกเบี้ยจากการประชุมคณะกรรมการนโยบายการเงิน(กนง.)ในวันพรุ่งนี้(14 ก.ค.) ก่อน ซึ่งตลาดคาดการณ์ไว้ว่า กนง.จะปรับขึ้นดอกเบี้ยอีก 0.25% จากปัจจุบัน 1.25% 
"วันนี้สกุลเงินอื่นยังแข็งค่าต่อเนื่อง บาทก็ยังน่าจะตามไปได้ เพียงแต่บาทเคลื่อนไหวค่อนข้างน้อย เพราะเมื่อวานสกุลอื่นแข็งค่ากัน แต่บาทไม่ค่อยขยับไปไหน คงเป็นเพราะตลาดรอดูผลประชุม กนง.วันพุธนี้ก่อนว่าดอกเบี้ยจะไปทิศทางไหน ตลาดคาดกันไว้ว่าน่าจะปรับขึ้น แต่ถ้ามีเซอร์ไพรส์ไม่ขึ้นก็น่าจะมีผลต่อบาทพอสมควร" นักบริหารเงิน กล่าว
ส่วนการเคลื่อนไหวของค่าเงินสกุลหลักในช่วงเปิดตลาดเช้านี้ เงินเยนอยู่ที่ระดับ 88.68/70 เยน/ดอลลาร์ ส่วนเงินยูโรอยู่ที่ระดับ 1.2601/2605 ดอลลาร์/ยูโร
นักบริหารเงิน คาดว่า เงินบาทวันนี้ยังมีโอกาสแข็งค่าตามภูมิภาค โดยน่าจะเคลื่อนไหวอยู่ในกรอบ 32.28-32.45 บาท/ดอลลาร์